Iэщым къеуалIэ щIыфашхэр цIыхум и дежкIэ шынагъуэкъым
Нодулярнэ щIыфашхэ зыфIаща узыфэр къыщежьауэ къалъытэр Африкэм и Ипщэ, КъуэкIыпIэ щIыналъэхэрщ.
Апхуэдэ узыфэ 2014 гъэм Iэщым къыщеуэлIащ Азербайджаным и район 12-м. Ар гъудэ-бадзэмрэ нэгъуэщI псэущхьэхэмрэ Тыркум, Ираным кърахауэ къыщIэкIынущ. 2015 гъэм и мэкъуауэгъуэ мазэм нодулярнэ дерматитыр Дагъыстэнымрэ Шэшэнымрэ я щIыпIэ щхьэхуэхэм къыщыхъеящ.
ЩIэныгъэлIхэм зэкIэ къагупсысакъым мы узыфэм зэрыпэщIэтын вакцинэ. Абы къыхэкIыу урысей щIэныгъэлIхэм ирагъэкIуэкIа гъэунэхуныгъэхэмрэ абыхэм зэхалъхьа чэнджэщхэмрэ япкъ иткIэ мэлхэмрэ бжэнхэмрэ къеуалIэ фэ-рэкI узым зэрыпэщIэт вакцинэр къэдгъэсэбэпу щIэддзащ, псэущхьэм и ныбжьым елъытауэ дэтхэнэми хуэдищым къыщегъэжьауэ хуэдитхум нэскIэ нэхъыбэ хэтлъхьэурэ.
Нобэм ирихьэлIэу а вакцинэр Къэбэрдей-Балъкъэрым щагъэхъу былымхэм ящыщу мин 80-м щIигъум халъхьащ. Псом япэу профилактикэ лэжьыгъэхэр щедгъэкIуэкIащ икIи вакцинэр къыщыдгъэсэбэ- пащ ди щIыналъэм и хъуреягъкIэ къекIуэкIыу, Кавказ Ищхъэрэ федеральнэ округым и адрей субъектхэм узыр къыщыхъеймэ ди Iэщыр ямыцIэлэн папщIэ.
Иджыри республикэм апхуэдэ вакцинэу хэлъхьэгъуэ мин 600 къыIэрыхьэнущ. Ар былыму мини 120-м яхурикъунущ. Республикэм щагъэхъу былым псоми, абыхэм гъэмахуэ хъупIэхэм щаIыгъхэри яхэту, вакцинэр хэлъхьэн яухынущ шыщ- хьэуIум и 1-м ирихьэлIэу.
Къэбэрдей-Балъкъэрым щагъэхъу былым псоми а вакцинэр зэрыхалъхьэнум и фIыщIэкIэ, нодулярнэ дерматитыр зы илъэскIэ ди щIыналъэм къыщыхъеинукъым. ГурыIуэгъуэщ Iэщым и щытыкIэм зэпымыууэ дыкIэлъымыплъу зэрымыхъунур. ИужькIэ къытегъэзэжауэ аргуэру былымым а вакцинэр аргуэру хэтлъхьэн хуейщ.
АтIэ нодулярнэ дерматитыр цIыхум и дежкIэ шынагъуэ? Хьэуэ, шынагъуэкъым, ауэ абы хэщIыныгъэ къахуехь ди Iэщыхъуэхэм.
ЗыгуэркIэ ди щIыналъэм а узыфэр къихьауэ гу лъатэмэ, занщIэу карантин ягъэувынущ. Ар щIыфашхэр здэщыIа щIыналъэм щхьэщахыж зы мазэ дэкI-рэ былым псори хъужа нэужь.
Зыхуэфащэ IуэхущIапIэхэм я IэщIагъэлIхэр щIыгъуу ди управленэр зэпымыууэ кIэлъоплъ мы узыфэр къызэрыхъейм, абы зэрызиубгъу щIыкIэм. Жылагъуэ псоми я IэщIа- гъэлIхэм я нэIэ трагъэтщ Iэщым я узыншагъэм.
Акбулатов Зариф,
КъБР-м ВетеринариемкIэ и управленэм и унафэщIым и къуэдзэ.
